Diari Oficial de la Generalitat Valenciana


Sumari del DOGV 2780, del 28-06-1996 (1996/838616)

ORDRE de 10 de juny de 1996, de la Conselleria de Cultura, Educació i Ciència, per la qual es convoquen ajudes per a realitzar actuacions arqueològiques i paleontològiques ordinàries a la Comunitat Valenciana.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2780

Data del DOGV
:   28-06-1996

Secció del DOGV
:   ALTRES DISPOSICIONS

Número del document
:   1996/838616


Data del document
:   10-06-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE de 10 de juny de 1996, de la Conselleria de Cultura, Educació i Ciència, per la qual es convoquen ajudes per a realitzar actuacions arqueològiques i paleontològiques ordinàries a la Comunitat Valenciana.   
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, estableix en l'article 31.5 la competència exclusiva de la Generalitat Valenciana en matèria de patrimoni històric, artístic, monumental, arquitectònic, arqueològic i científic. Aquestes funcions van ser atribuïdes a la Conselleria de Cultura, Educació i Ciència pel Decret 16/1995, d'11 de juliol, del president de la Generalitat Valenciana, pel qual s'assignen a la presidència i a les conselleries determinades competències.  
Com a resposta a la riquesa arqueològica de la nostra comunitat i a la tradició investigadora en aquest àmbit, i a fi d'obtenir òptims resultats en el coneixement i la conservació del patrimoni arqueològic, i fent ús de les facultats conferides per l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Convocar un concurs públic per a la concessió d'ajudes per a la realització d'intervencions arqueològiques i paleontològiques ordinàries, i aprovar les bases i el model d'instància per què es regeix aquesta convocatòria, que figuren en els annexos d'aquesta ordre.  
Segon  
L'import total de les subvencions és de 34.017.124 PTA i serà satisfet a càrrec de l'aplicació pressupostària 12.72.631.59.8, codi línia 914.474.96, del pressupost de la Generalitat Valenciana per a l'exercici 1996.  
DISPOSICIONS FINALS  
Primera  
Es delega en la directora general de Patrimoni Artístic la facultat de resoldre la concessió d'aquestes ajudes i dictar les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar un recurs contenciós administratiu, en el termini de dos mesos comptadors des de l'endemà de la publicació en el Diari Oficial de la Generalitat Valenciana, davant la Sala Contenciosa del Tribunal Superior de Justícia de la Comunitat Valenciana. Per a la interposició del recurs caldrà que amb caràcter previ el recurrent ho comunique a aquest òrgan. Tot això d'acord amb els articles 57 i 58 de la Llei Reguladora de la Jurisdicció Contenciosa Administrativa de 27 de desembre de 1956, i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 10 de juny de 1996  
La consellera de Cultura, Educació i Ciència,  
MARCELA MIRó PÉREZ  
ANNEX I  
Bases per a la concessió d'ajudes per a la realització d'activitats arqueològiques i paleontològiques ordinàries de la Comunitat Valenciana  
Primera. Objecte  
L'objecte d'aquestes bases és regular la concessió de subvencions per a activitats arqueològiques i paleontològiques de caràcter ordinari a la Comunitat Valenciana a fi d'obtenir-ne la major rendibilitat científica i social possible.  
Segona. Participants  
Poden optar a aquestes ajudes:  
a) Les institucions científiques dedicades a la investigació arqueològica o paleontològica reconegudes a aquest efecte per la Direcció General de Patrimoni Artístic.  
b) Les persones físiques, amb la titulació adequada, que tinguen el suport científic d'alguna de les institucions esmentades en l'apartat anterior i que s'haurà d'acreditar per escrit, fent constar les característiques d'aquest suport.  
En els dos supòsits, com a requisit per a optar a aquestes ajudes caldrà acreditar documentalment la corresponent autorització prèvia de la Direcció General de Patrimoni Artístic per a la realització d'activitats arqueològiques i paleontològiques.  
Tercera. Formalització de sol·licituds  
1. El termini per a la presentació de sol·licituds serà de 20 dies hàbils comptadors a partir de l'endemà de la publicació d'aquesta ordre en el Diari Oficial de la Generalitat Valenciana.  
2. Les sol·licituds es dirigiran a la Conselleria de Cultura, Educació i Ciència, Direcció General de Patrimoni Artístic, i s'hauran de presentar en el Registre General d'aquesta conselleria, en les direccions territorials de Cultura, en els centres d'informació de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Si la sol·licitud no inclou totes les dades exigides o falta documentació acreditativa, s'instarà l'interessat perquè, en el termini de deu dies, esmene aquests defectes, amb l'advertència que en cas contrari la sol·licitud serà arxivada.  
Quarta. Criteris de prioritat  
Les subvencions es concediran d'acord amb les criteris següents:  
a) Valor científic.  
b) Aportació innovadora al coneixement científic.  
c) Possible rendibilitat i difusió social.  
Cinquena. Comissió avaluadora  
La proposta de concessió de subvencions correspondrà a la comissió avaluadora, que estarà presidida pel cap del Servei de Patrimoni Arqueològic, Etnològic i Històric. Formaran part d'aquesta com a vocals un tècnic del Servei de Patrimoni Arqueològic, Etnològic i Històric, i un arqueòleg-inspector de qualsevol de les direccions territorials de Cultura. Hi actuarà com a secretari el tècnic del Servei de Patrimoni Arqueològic, Etnològic i Històric.  
Sisena. Resolució  
1. La resolució correspondrà a la directora general de Patrimoni Artístic, per delegació de la consellera de Cultura, Educació i Ciència, i serà publicada en el Diari Oficial de la Generalitat Valenciana.  
2. La no resolució en el termini previst per a resoldre, que serà de tres mesos, produirà efectes jurídics desestimatoris.  
Setena. Obligacions dels beneficiaris  
1. Tots els beneficiaris d'aquestes subvencions estan obligats a:  
a) Realitzar l'activitat que fonamenta la concessió i complir les obligacions previstes en l'Ordre de 31 de juliol de 1987, de la Conselleria de Cultura, Educació i Ciència, per la qual es regula la realització d'activitats arqueològiques a la Comunitat Valenciana.  
b) Acreditar davant la Conselleria de Cultura, Educació i Ciència la realització de l'activitat, així com el compliment dels requisits i condicions que determinen la concessió de la subvenció.  
c) Sotmetre's a les actuacions de control financer que corresponen a la Intervenció General en relació amb la subvenció concedida.  
d) Comunicar a la Conselleria de Cultura, Educació i Ciència l'obtenció de subvencions o ajudes per a la mateixa finalitat, procedents de qualsevol administració o ens públic.  
e) Acreditar, en el termini màxim de deu dies comptadors des de l'endemà de la notificació de la concessió, que es troben al corrent en les seues obligacions tributàries i davant la Seguretat Social, amb referència als 12 mesos anteriors a la sol·licitud de l'ajuda, en els termes previstos en l'Ordre de la Conselleria d'Economia i Hisenda de 7 de gener de 1991 (DOGV 05.02.91).  
2. Els beneficiaris hauran de presentar, abans de l'1 de desembre de 1996, els justificants de les despeses realitzades per a dur a terme l'activitat per un import igual o superior al de la quantia de l'ajuda concedida.  
Vuitena. Regulació del pagament  
1. El pagament de l'ajuda concedida es farà efectiu després de l'aportació per part del beneficiari de la documentació a què es refereix la base setena, apartat 2.  
2. Sense perjudici de l'obligació d'aportar els justificants de les despeses realitzades, els beneficiaris de les ajudes podran sol·licitar una bestreta del 40% de l'import després de la presentació d'un aval per aquesta quantitat, que serà tornat als interessats una vegada hagen justificat les despeses per un import igual o superior a aquest avançament, llevat que se sol·licite el lliurament d'un nou avançament del 20% de l'import de l'ajuda, al qual quedarà afectat l'esmentat aval fins la justificació d'aquesta quantitat.  
Novena. Modificació de la resolució de concessió  
Tota alteració de les condicions que es tinguen en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podran produir la modificació de la resolució de concessió.  
L'import de les subvencions no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat a realitzar pel beneficiari.  
Deu. Reintegrament de quantitats percebudes  
Serà procedent el reintegrament de les quantitats percebudes i l'exigència de l'interès de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenció de la subvenció sense tenir les condicions requerides per a això.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit previst en el paràgraf segon de la base novena, quan la subvenció principal siga de la Generalitat Valenciana, serà procedent el reintegrament de l'excés obtingut sobre el cost de l'activitat realitzada.  
ANNEX II  
Model de sol·licitud per a la realització d'activitats arqueològiques i paleontològiques ordinàries.  
01. Dades del sol·licitant  
1r Cognom 2n Cognom Nom  
NIF Domicili  
DP Província Telèfon  
02. Activitat. Assenyaleu l'activitat sol·licitada  
2.1. Excavació arqueològica  
2.2. Prospecció arqueològica  
2.3. Excavació arqueològica subaquàtica  
2.4. Prospecció arqueològica subaquàtica  
2.5. Excavació paleontològica  
2.6. Prospecció paleontològica  
03. Dades de l'entitat a què es troba vinculat el projecte  
Nom de l'entitat  
Domicili Població  
Província Telèfon  
04. Dades del jaciment  
Nom del jaciment  
Terme municipal  
Comarca  
Adscripció cultural  
Excavacions realitzades  
05. Breu descripció del projecte acompanyat d'una còpia d'autorització de la Direcció General de Patrimoni Artístic per a dur a terme l'activitat  
06. Pressupost total de la inversió en pessetes segons conceptes  
07. Altres ajudes concedides destinades a aquest projecte d'investigació  
SOL·LICITE, d'acord amb les bases d'aquesta convocatòria, la concessió d'una ajuda per a realitzar ... (indiqueu l'activitat), que en cas de ser concedida s'haurà de transferir al compte núm. ..., del banc/caixa ..., oficina ..., nom ...  
..., ... d ... de 1996  
Signatura